Biscotti με φυστίκια Αιγίνης και επικάλυψη σοκολάτας
Στην Ιταλία τα αποκαλούν cantuccini αλλά στον υπόλοιπο κόσμο είναι γνωστά ως biscotti. Ωραία τραγανά μπισκότα που ψήνονται δύο φορές κι είναι τέλεια ως βουτήματα!
400 γρ. αλεύρι για όλες τις χρήσεις, 220 γρ. ζάχαρη, 80 γρ. βούτυρο, 50 γρ. λευκά αμύγδαλα, 70 γρ. ψίχα από φυστίκι Αιγίνης, άψητη και ανάλατη, 1/2 κουτ. γλυκού γλυκάνισος (σπόροι), 2 κουτ. σούπας κόκκινο ξηρό κρασί, 1 κοφτό κουτ. γλυκού μαγειρική σόδα, 1 αυγό, 3 κρόκοι αυγών για τη ζύμη + 2 επιπλέον κρόκοι για το άλειμμα, 200 γρ. κουβερτούρα, ψιλοκομμένη
Σε ένα μεγάλο μπολ βάζουμε το αλεύρι, κάνουμε μια λακκούβα στη μέση και ρίχνουμε εκεί τα αυγά (ολόκληρο και κρόκους), τη ζάχαρη, το βούτυρο, το κρασί και τη σόδα.Αναμειγνύουμε τα υλικά μέχρι να ενωθούν σε ζύμη, χωρίς να ζυμώσουμε το μείγμα για πολύ.Προσθέτουμε τα υπόλοιπα υλικά και ζυμώνουμε ελαφρώς για να σκορπίσουν ομοιόμορφα μέσα στο ζυμάρι.Χωρίζουμε τη ζύμη στα τέσσερα και πλάθουμε λουκάνικα.Τα τοποθετούμε δύο δυο μαζί σε ταψιά ή λαμαρίνες στρωμένες με λαδόκολλα.Αλείφουμε με κρόκο και ψήνουμε σε προθερμασμένο φούρνο, στους 180°C για περίπου 15 λεπτά.Βγάζουμε από τον φούρνο, περιμένουμε 5-6 λεπτά και κόβουμε τα λουκάνικα διαγωνίως σε φέτες πάχους λίγο παραπάνω από 1 εκ. Τοποθετούμε τις φέτες ξαπλωτά πάνω στο ταψί και τις ψήνουμε για άλλα 2 λεπτά από κάθε πλευρά.Αφήνουμε να κρυώσουν.Λιώνουμε την κουβερτούρα σε μπεν μαρί ή σε φούρνο μικροκυμάτων και την ανακατεύουμε καλά με μια ελαστική σπάτουλα σιλικόνης μέχρι να κρυώσει και να αποκτήσει μια ωραία γυαλάδα.Βουτάμε τα μπισκότι μέχρι τη μέση και τα αφήνουμε να στεγνώσουν πάνω σε μια λαδόκολλα.
Αλεύρι (ζύμες),Αμύγδαλα,Ξηροί καρποί,Σοκολάτα,Φυστίκια